ब्रेडम्यानलाई उछिने कोहलीले
विराट कोहलीले आफ्नो उत्कृष्ट स्कोर बनाउनेक्रममा २ सय ५४ रन जोड्दै डन ब्रेडम्यानलाई उछिनेका छन् । उनको यो प्रयासमा भारत शुक्रबार दक्षिण अफ्रिकाविरुद्धको दोस्रो टेस्टमा बलियो स्कोरमा रहेको छ । भारतीय कप्तान कोहलीले ब्रेडम्यानको ६ हजार ९ सय ९९ रनलाई उछिनेका थिए । 
पुने — विराट कोहलीले आफ्नो उत्कृष्ट स्कोर बनाउनेक्रममा २ सय ५४ रन जोड्दै डन ब्रेडम्यानलाई उछिनेका छन् । उनको यो प्रयासमा भारत शुक्रबार दक्षिण अफ्रिकाविरुद्धको दोस्रो टेस्टमा बलियो स्कोरमा रहेको छ । भारतीय कप्तान कोहलीले ब्रेडम्यानको ६ हजार ९ सय ९९ रनलाई उछिनेका थिए । कोहलीले टेस्टमा आफ्नो सातौं दोहोरो शतक बनाए, जसको प्रयासमा भारतले पुनेमा पहिलो इनिङ्स ६०१–५ को स्थितिमा घोषणा गरेको छ । उनले रवीन्द्र जडेजासँग पाँचौं विकेटमा २ सय २५ रनको साझेदारी गरेपछि दक्षिण अफ्रिकी बलर निरीह बनेका थिए । दोस्रो दिनको खेल समाप्तिमा भ्रमणकारी दक्षिण अफ्रिकाले ३६ रन बनाउँदा ३ विकेट गुमाइसकेको छ । तीव्र गतिका बलर उमेश यादवले दुवै ओपनरलाई आउट गरे । यादवले एडेन मारक्रमलाई शून्यमा एलबीडब्लू र डिन एल्गरलाई ६ रनमा बोल्ड गरे । अर्का तीव्र गतिका बलर मोहम्मद सामीले टेम्बा बाभुमालाई ८ रनमा विकेटपछाडि क्याच गराए । थेउनिस डी ब्रुयन २२ र तीव्र गतिका बलर एनरिच नोर्टजे २ रन बनाई क्रिजमा छन् । दक्षिण अफ्रिका फ्लोअनभन्दा अझै ३ सय ६६ रनले पछाडि छ । पहिलो टेस्ट जितेर भारत शृंखलामा अगाडि छ । ‘हामीले ६ सय रन नभई ५ सयभन्दा बढीको योगफल सोचेका थियौं । तर विराट र जडेजाले जसरी ब्याटिङ गरे, त्यसले ६ सय रनमा पुग्न निकै सजिलो बनायो,’ भारतका उपकप्तान अजिन्क्या रहानेले भने, ‘तीव्र गतिका बलरहरूले सहि ठाउँमा बल फालेमा उनीहरूलाई अझै राम्रो अवसर छ जस्तो लाग्छ । तर बल टर्न पनि भइरहेको छ ।’दिनको खेल २७३–३ बाट सुरु गरेको भारतका लागि कोहलीले पूरै समय वर्चस्व जमाए । भारतीय कप्तानको रूपमा ५० औं टेस्ट खेलिरहेका उनले ब्रेडम्यानको कुल टेस्ट रनलाई पार गरेपछि स्पिनर सेनुरान मुथुसामीको बलमा २ रन प्रहार गर्दै आफ्नो दोहोरो शतक पूरा गरेर रंगशालामा उपस्थित दर्शकलाई उत्साही बनाए । उक्त कोसेढुंगासँगै कोहली सर्वाधिक रन बनाउने खेलाडीको सूचीमा ५० औं स्थानमा छिरेका छन् । भारतकै सचिन तेन्दुलकर १५ हजार ९ सय २१ रनसाथ शीर्षस्थानमा छन् । मुथुसामीले कोहलीलाई २ सय ८ रनमा स्लिपमा क्याच गराएका थिए । तर टेलिभिजन रिप्लेमा त्यो नो–बल देखिएपछि कोहलीले इनिङ्स अगाडि बढाउँदै टेस्टमा आफ्नो उच्च स्कोर बनाए । टेस्टमा कोहलीको यसअघिको उच्च स्कोर २ सय ४३ रन थियो । कोहली र जडेजा विपक्षी बलरमाथि हाबी हुँदै चौका र छक्का बर्साए । कोहलीले एक्लै ३३ चौका र २ छक्का प्रहार गरे । जडेजाले १ सय ४ बलको इनिङ्समा ८ चौका र २ छक्का प्रहार गरे । व्यक्तिगत ६३ रनबाट दिनको खेल सुरु गरेका कोहलीलाई सुरुमा तीव्र गतिका बलरद्वय कागिसो राबाडा र भेर्नोन फिलान्डरलाई झेल्न निकै गाह्रो परेको थियो । क्रिजमा जमेपछि कोहलीले भोजन अगाडि नै आफ्नो शतक पूरा गरे । कोहलीले रहानेसँग चौथो विकेटमा १ सय ७८ रन जोडे । रहाने ५८ रन बनाई स्पिनर केशव महाराजको १ सय टेस्ट सिकार भए । भारतको इनिङ्समा शुक्रबारको खेलमा झरेको दुईमध्ये यो पहिलो विकेट थियो । ‘हामी एकअर्काको साथमा रमायौं,’ कोहलीसँग दसौं शतकीय साझेदारी निभाएका रहानेले भने, ‘राम्रोसँग सम्पर्क बढाउन महत्त्वपूर्ण थियो र हामीले त्यही गर्‍यौं ।’महाराजले त्यसपछि काँधको चोटका कारण मैदान छाडेका थिए । टिम व्यवस्थापन उनको चोटमा कति गहिराइ छ भनेर पर्खाइमा छन् । भारत भने पहिलो दिनको खेलमै मायंक अग्रवालको लगातार दोस्रो शतकबाट उच्च हौसलामा रहेको छ । भारतले यस टेस्ट पनि जितेमा लगातार दसौं पटक घरेलु टेस्ट शृंखला जित्ने अस्ट्रेलियाको कीर्तिमान भेट्टाउने छ ।